b'\n_START_ARTICLE_\nMarijampol\xc4\x97s Rimanto Stankevi\xc4\x8diaus pagrindin\xc4\x97 mokykla\n_START_SECTION_\nIstorija\n_START_PARAGRAPH_\nMokykla gyvuoja nuo 1934\xc2\xa0m. U\xc5\xbedarius Mokytoj\xc5\xb3 seminarij\xc4\x85, 1934\xc2\xa0m. ruden\xc4\xaf i\xc5\xa1 mi\xc5\xa1rios gimnazijos visos mergait\xc4\x97s perkeltos \xc4\xaf \xc5\xa1ios seminarijos patalpas. Naujoji mokykla pavadinta mergai\xc4\x8di\xc5\xb3 gimnazija, v\xc4\x97liau Marijampol\xc4\x97s 2-\xc4\x85ja vidurine mokykla. Joje buvo apie 16 klasi\xc5\xb3, ji veik\xc4\x97 iki 1940\xc2\xa0m. Pirmuoju mokyklos direktoriumi nuo 1934\xc2\xa0m. rugpj\xc5\xab\xc4\x8dio 1 d. paskirtas buv\xc4\x99s Mokytoj\xc5\xb3 seminarijos direktorius Feliksas Treigys, kuris mokyklai vadovavo iki 1940\xc2\xa0m. Jis buvo pa\xc5\xbeangus pedagogas, geras matematikas, r\xc5\xabpestingas, teisingas, autoritetingas direktorius._NEWLINE_1940\xc2\xa0m. valstybin\xc4\x97s berniuk\xc5\xb3 ir mergai\xc4\x8di\xc5\xb3 gimnazijos, taip pat vienuoli\xc5\xb3 marijon\xc5\xb3 klasikin\xc4\x97 bei \xc5\xbeyd\xc5\xb3 gimnazija sujungtos \xc4\xaf dvi mi\xc5\xa1rias. 1940\xe2\x80\x931941\xc2\xa0m. gimnazija prad\xc4\x97jo darb\xc4\x85 pedagogin\xc4\x97s mokyklos patalpose._NEWLINE_Prasid\xc4\x97jus Antrajam pasauliniam karui 1941\xc2\xa0m. mokykla perkelta \xc4\xaf buvusi\xc4\x85 Marijon\xc5\xb3 gimnazij\xc4\x85. Okupantai neleido vadov\xc4\x97li\xc5\xb3, vyko represijos. Okupacijos metais mokyklos vadovyb\xc4\x97, mokytojai steng\xc4\x97si palaikyti lietuvi\xc5\xa1k\xc4\x85 dvasi\xc4\x85. U\xc5\xbe tai mokyklos direktorius Zigmas Masaitis suimtas, i\xc5\xa1ve\xc5\xbetas \xc4\xaf \xc5\xa0tuthofo koncentracijos stovykl\xc4\x85 ir ten nukankintas. Lagerio kan\xc4\x8dias patyr\xc4\x97 ir M. Kriau\xc4\x8di\xc5\xabnas, ta\xc4\x8diau i\xc5\xa1liko gyvas ir gr\xc4\xaf\xc5\xbeo \xc4\xaf Marijampol\xc4\x99._NEWLINE_1944\xe2\x80\x931945\xc2\xa0m. gimnazija perkelta \xc4\xaf Jono Jablonskio vidurin\xc4\x97s mokyklos patalpas, ten buvo dirbama 2 pamainomis. Po karo visos mokyklos, tarp j\xc5\xb3 ir II gimnazija, atrod\xc4\x97 nepavyd\xc4\x97tinai: langai i\xc5\xa1dau\xc5\xbeyti, archyvai i\xc5\xa1m\xc4\x97tyti, bibliotekos i\xc5\xa1draskytos. Visk\xc4\x85 reik\xc4\x97jo i\xc5\xa1 naujo atkurti. 1949\xc2\xa0m. gimnazijos buvo paverstos vidurin\xc4\x97mis su 11 met\xc5\xb3 mokymu._NEWLINE_1944\xe2\x80\x931950\xc2\xa0m. mokykla naudojosi I gimnazijos patalpomis. 1951\xc2\xa0m. mokykla prad\xc4\x97jo dirbti buvusios Marijon\xc5\xb3 gimnazijos patalpose. Mokykla pl\xc4\x97t\xc4\x97si ir jau nesutalpino vis\xc5\xb3 norin\xc4\x8di\xc5\xb3j\xc5\xb3. Naujos mokyklos kertinis akmuo pad\xc4\x97tas 1958\xc2\xa0m., laukta rugs\xc4\x97jo 1-oji i\xc5\xa1au\xc5\xa1o 1961\xc2\xa0m._NEWLINE_2002\xc2\xa0m. rugs\xc4\x97jo 1 d. mokykla pavadinta Rimanto Stankevi\xc4\x8diaus vardu.'